Արևմուտք-Ռուսաստան գլոբալ դիմակայությունը վերստին դրսևորվեց Բրյուսելում կայացած Հյուսիսատլանտյան դաշինքի հերթական գագաթնաժողովից հետո. ռազմաքաղաքական այս միավորման ծրագրերի ֆոնին ևս մեկ անգամ երևակվեց հետխորհրդային տարածքում համաշխարհային ուժային կենտրոնների միջև առկա շահերի հակամարտությունը։ Գագաթնաժողովում ընդունված հռչակագրում Դաշինքի անդամ 29 երկրների առաջնորդներն իրենց աջակցությունն են հայտնել Վրաստանի տարածքային ամբողջականությանը և Ռուսաստանին կոչ արել զորքերը դուրս բերել Աբխազիայից ու Հարավային Օսիայից՝ հրաժարվելով ճանաչել նրանց անկախությունը։ Նույնպիսի վերաբերմունք է արտահայտվել նաև Ուկրաինայի և Մոլդովայի նկատմամբ ու դարձյալ ռուսական զորքերը դուրս բերելու կոչ է արվել։ Համատեղ ընդունված փաստաթղթում մասնավորապես նշված էր, որ Ռուսաստանը պարտավոր է դադարեցնել Աբխազիայի և Հարավային Օսիայի ռազմականացումը։ ՆԱՏՕ-ի գլխավոր քարտուղար Յենս Սթոլթենբերգը Ռուսաստանին հորդորել է փոխհամաձայնության գալ Արևմուտքի հետ, քանի որ սահմանակցում է Դաշինքի պետություններին։